
PARLAMENTUL ROMÂNIEI

CAMERA DEPUTAŢILOR
	  Comisia pentru agricultură, silvicultură, industrie alimentară şi servicii  specifice
	                          Bucureşti,   23.09.2005              
                           Nr.24/383


RAPORT
asupra proiectului de Lege pentru modificarea art.3 din 
Legea arendării nr.16/1994
Comisia pentru agricultură, silvicultură, industrie alimentară şi servicii specifice a fost sesizată spre dezbatere pe fond, în procedură de urgenţă, cu proiectul de Lege pentru modificarea art.3 din Legea arendării nr.16/1994, transmis cu adresa nr.P.L. – X 385 din 21 septembrie  2005 şi înregistrat sub nr.24/379/21.09.2005. 
La întocmirea raportului, Comisia a avut în vedere avizul Consiliului Legislativ.
 Proiectul de lege are ca obiect de reglementare modificarea Legii arendării nr.16/1994, cu modificările şi completările ulterioare, în scopul armonizării acesteia cu legislaţia Uniunii Europene. Prin proiect se propune eliminarea, începând cu 1 ianuarie 2007, a restricţiilor existente faţă de cetăţenii străini în ceea ce priveşte arendarea terenurilor agricole.  
Proiectul de Lege pentru modificarea art.3 din Legea arendării nr.16/1994 face parte din categoria legilor organică, potrivit prevederilor art.73 din Constituţia României, republicată.

La dezbaterea proiectului a participat ca invitat, în conformitate cu prevederile art.51 şi 52 din Regulamentul Camerei Deputaţilor, republicat, domnul Mugur Crăciun  –   secretar de stat în cadrul Ministerului Agriculturii, Pădurilor şi Dezvoltării Rurale. 

La lucrările comisiei au fost prezenţi 25 de deputaţi, din totalul de 25 de membri ai comisiei.

Raportul Comisiei a fost adoptat în unanimitate, în şedinţa din 23 septembrie 2005.

În urma dezbaterii, Comisia propune adoptarea proiectului de lege în forma prezentată de Senat.

Proiectul de lege a fost adoptat de Senat în şedinţa din 19 septembrie 2005.

Proiectul de lege, potrivit art.75 alin.(1) şi (3) din Constituţia României, republicată, şi art.86 alin.(3) pct.2 din Regulamentul Camerei Deputaţilor, republicat, este de competenţa decizională a Camerei Deputaţilor.

                PREŞEDINTE,



            SECRETAR,
                Dr.Atilla KELEMEN 


            Ioan   MUNTEANU
Întocmit: Consilier Anton PĂŞTINARU    
              Expert Florentin OANCEA

